b"\n_START_ARTICLE_\nTaris (moneta)\n_START_PARAGRAPH_\nTaris (angl. tar\xc3\xac, i\xc5\xa1 arab. \xd8\xb7\xd8\xb1\xd9\x8a '\xc5\xa1vie\xc5\xbeias, naujut\xc4\x97laitis (naujai nukaldintas)') \xe2\x80\x93 musulmon\xc5\xb3 kilm\xc4\x97s aukso moneta, kaldinta Sicilijoje, Maltoje ir Piet\xc5\xb3 Italijoje 913-1859 m. Tai musulmon\xc5\xb3 kaldintas rubajas arba krik\xc5\xa1\xc4\x8dioni\xc5\xb3 kaldinta jo imitacija.\n_START_SECTION_\nIstorija\n_START_PARAGRAPH_\n\xc5\xa0ias monetas pirmieji \xc4\x97m\xc4\x97 kaldinti Sicilijos arabai. Tai buvo ketvir\xc4\x8dio dinaro vert\xc4\x97s auksin\xc4\x97 moneta, sv\xc4\x97rusi 1,05 g. Arabai \xc5\xa1ias monetas vadino rubajais, nes arabi\xc5\xa1kai tai rei\xc5\xa1k\xc4\x97 'ketvirtis' (ketvirtis dinaro). \xc5\xa0iaur\xc4\x97s Afrikos arab\xc5\xb3 valdovai kaldino didesn\xc4\x97s vert\xc4\x97s auksinius dinarus. Rubajai buvo populiaresni, nes b\xc5\xabdami ma\xc5\xbeesn\xc4\x97s vert\xc4\x97s buvo patogesni mok\xc4\x97ti u\xc5\xbe \xc4\xafvairias prekes nei keturiskart brangesni dinarai._NEWLINE_Rubajus Italijos krik\xc5\xa1\xc4\x8dionys \xc4\x97m\xc4\x97 vadinti tariais. Tariai buvo tiek paplit\xc4\x99, kad juos nuo X a. vidurio \xc4\x97m\xc4\x97 kaldinti ir Piet\xc5\xb3 Italijos (Amalfio hercogijos ir Salerno kunigaik\xc5\xa1tyst\xc4\x97s) valdovai. Ant \xc5\xa1i\xc5\xb3 tari\xc5\xb3 monet\xc5\xb3 buvo ne\xc4\xafskaitomi pseudokufiniai u\xc5\xbera\xc5\xa1ai, imitav\xc4\x99 arabi\xc5\xa1kus rubaj\xc5\xb3 u\xc5\xbera\xc5\xa1us._NEWLINE_XII a. Sicilij\xc4\x85 u\xc5\xbe\xc4\x97m\xc4\x97 normanai, kurie irgi kaldino tarius su dvikalbiais (arabi\xc5\xa1kais ir lotyni\xc5\xa1kais) u\xc5\xbera\xc5\xa1ais. Rod\xc5\xbeeris II Sicilietis, kuris kaldino auksinius tarius, buvo vienintelis to meto Europos valdovas, kaldin\xc4\x99s aukso monetas. Rod\xc5\xbeerio tariai buvo 680 prabos (16\xc2\xb9\xe2\x81\x84\xe2\x82\x83 prabos), lik\xc4\x99 sidabras ir varis. V\xc4\x97liau tarius kaldino ir \xc5\xa0taufenai bei Angevinai, kur\xc4\xaf laik\xc4\x85 vald\xc4\x99 Sicilijos karalyst\xc4\x99._NEWLINE_Tarius kaldino daugiausia i\xc5\xa1 Afrikos aukso, gauto i\xc5\xa1 Misratos bei Tuniso (\xc5\xa0iaur\xc4\x97s Afrika) u\xc5\xbe parduotus gr\xc5\xabdus."